Casimovia (Russice: Касимов, tr. Kasimov; Tatarice: Касыйм, Qasím; antea Ханкирмән, Xankirmän; ad annum 1376 Городец Мещёрский et ad annum 1471 Новый Низовой) est urbs in regione Resaniensi Foederationis Russicae et caput districti Casimoviensis regionis illius. In ripa dextra Occae fluminis sita, plus 30 milia incolarum habet. Urbs illa, anno 1152 condita, ab anno 1452 ad annum 1681 caput regni Tatarorum, vassali Russiae, erat.